## Igualtat sol·licita al Govern central que no demore més temps les ajudes del Pla Corresponsables per a la conciliació de les famílies amb fills i filles menors

*** Les ajudes, per un import de 16,4 milions, no es poden tramitar fins a la celebració de la Comissió Sectorial d’Igualtat
* El Pla Corresponsables finança les entitats locals per a la creació de borses de cura professional que permeten la conciliació personal i laboral de les famílies**

La Vicepresidència Segona i Conselleria de Servicis Socials, Igualtat i Habitatge ha sol·licitat a l’executiu central que no demore més temps les ajudes del Pla Corresponsables destinades a la conciliació de les famílies amb fills i filles menors de fins a 16 anys i convoque ja la Comissió Sectorial d’Igualtat perquè s’adopten les directrius i instruccions necessàries per a la tramitació d’estes subvencions.

La secretària autonòmica d’Igualtat i Diversitat, Asunción Quinzá, ha explicat que s’ha remés un escrit al Ministeri d’Igualtat perquè reconsidere “avançar la celebració de la Comissió Sectorial d’Igualtat”, convocada per al 29 d’abril, dos mesos després de la que es va fer en 2023, “de manera que es puguen començar a tramitar estes ajudes al més prompte possible”, tal com sol·liciten les entitats locals beneficiàries.

El Pla Corresponsables de Ministeri d’Igualtat per a 2024 recull una línia pressupostària de 16.720.219 euros per a subvencionar projectes que faciliten la conciliació de les famílies amb filles i fills menors mitjançant la creació, per part dels ajuntaments de la Comunitat Valenciana, de borses de cura, així com altres eixos d’actuació relacionats amb la sensibilització en matèria de corresponsabilitat.

Asunción Quinzá ha assenyalat que les entitats locals han traslladat al departament d’Igualtat de la Conselleria la seua “preocupació” per esta demora que afecta la prestació d’uns servicis que, en data de hui, haurien d’estar “en funcionament”, i que són molt necessaris per a cobrir períodes vacacionals de Setmana Santa, estiu i altres de caràcter anual com les escoles matineres i vespertines.

Les ajudes d’este pla del Ministeri d’Igualtat financen servicis necessaris per a la conciliació i corresponsabilitat de la vida familiar i laboral, així com la igualtat d’oportunitats entre dones i hòmens, “un dret constitucional i una de les principals preocupacions que compartim en esta Conselleria” ha destacat la secretària autonòmica.

**Pla Corresponsables**

L’any passat la Conselleria va concedir subvencions a 383 ajuntaments de la Comunitat Valenciana per a desenvolupar el Pla Corresponsables del Govern.

Les entitats locals beneficiares destinen estes ajudes a la creació de borses de cura professional per a famílies dels municipis corresponents amb filles i fills de fins a setze anys; creació d’ocupació de qualitat en el sector de les cures; plans de formació destinats als homes en matèria de corresponsabilitat i cures; i la posada en marxa d’un sistema d’acreditació de competències professionals adquirides a través de l’experiència professional o vies no formals.

En concret, se subvenciona el desenvolupament de servicis i actuacions que contribuïsquen a la conciliació de la vida personal, familiar i laboral d’acord amb les necessitats laborals de la zona en la qual es desenvolupen, garantint així les cures com un dret.

Estos servicis podran consistir en l’habilitació de servicis d’atenció i cura professional de qualitat de xiquetes, xiquets i jóvens de fins a setze anys que puguen prestar-se en dependències públiques convenientment habilitades (escoles, centres municipals, biblioteques, poliesportius, entre altres).

Les ajudes també es podran destinar a l’organització d’activitats d’oci i temps lliure adaptades a l’edat de les persones menors, fent visible la transversalitat i treballant contra els estereotips sexistes i utilitzant un llenguatge inclusiu.

En tots els casos, s’ha de fomentar la igualtat, la coeducació, la participació activa, l’educació ambiental, l’educació emocional, la interculturalitat, la resolució pacífica de conflictes i la prevenció de la violència contra les dones.

A més d’afavorir la conciliació de les famílies, estes mesures contribuïxen a crear ocupació de qualitat, estable i no deslocalitzat en este sector, afavorint la contractació de persones jóvens i també de dones majors de 45 anys, que són els col·lectius més afectats en termes de desocupació, i es visibilitza i es reconeixen les tasques de les persones cuidadores.

Fecha: 03/04/2024